《夜泊富阳》
宋代·李若川

弭节富春岸，江潮侵夜生。
扁舟人未寐，风动菰蒲声。
群物渐以息，客怀有余情。
开篷坐深夜，月在云间明。
远眺江水阔，仰视天河横。
念此复何极，旷然千古情。
恨阻心中侣，浊醪相与倾。

作者简介：李若川，字子至，徐州丰（今属江苏）人。若谷弟。高宗绍兴十六年（一一四六），权金部员外郎，以事放罢。三十一年，由江南西路转运判官移东路（《建炎以来系年要录》卷一五五、一八八）。三十二年，总领淮西江东财赋军马钱粮。孝宗隆兴二年（一一六四），除司农少卿。乾道元年（一一六五），以吏部尚书使金。二年，放罢。《两宋名贤小集》存有《延月楼诗稿》一卷。今录诗十三首。